Kodiakarsjipel

De Kodiakarsjipel (Ingelsk: Kodiak Archipelago) is in eilannegroep yn 'e Amerikaanske steat Alaska. De eilannen lizze foar de kust fan Súdwest-Alaska, yn 'e Golf fan Alaska, dy't diel útmakket fan 'e Stille Oseaan. It grutste eilân fan 'e groep is Kodiak.
Geografy
De Kodiakarsjipel leit yn 'e Golf fan Alaska, op in ôfstân fan sa'n 50 km foar de kust fan it súdwestlik diel fan 'e Amerikaanske steat Alaska. De seestrjitte dy't de eilannen fan it fêstelân skiedt, is de Shelikofstrjitte. Fierwei it grutste eilân fan 'e arsjipel is Kodiak, dat it op ien nei grutste eilân fan 'e Feriene Steaten is (nei Hawaï). De Kodiakarsjipel is likernôch 285 km lang fan noardeast nei súdwest en 108 km breed fan noardwest nei súdeast. De kustline fan 'e eilannen is oan alle kanten ynkurven troch fjorden.

De hiele Kodiakarsjipel beslacht in oerflak fan 13.890 km² lân. Dat wurdt foar it meastepart oerdutsen troch mingd tuskenbeiden reinwâld dêr't in protte fauna libbet, lykas de foks, de rivierotter, de harmeling, de rottekop en de Kodiakbear, de grutste ûndersoarte fan 'e brune bear. Der binne in soad lytse rivieren en beken dy't fol sitte mei fisk, en oan 'e kust tilt it op fan 'e seesûchdieren, lykas seehûnen. Der binne op 'e eilannen ek likernôch fjirtich lytse gletsjers. It Nasjonaal Natoergebiet Kodiak beslacht in grut diel fan 'e Kodiakarsjipel.

Eilannen
Afognak (op ien nei grutste eilân)
Aiaktalik
Ban
Barreneilannen
East-Amatuli
Nord
Ushagat
West-Amatuli
Chirikof
Dark
Guozze-eilannen
Kodiak (grutste eilân)
Marmot
Near
Raspberry
ShuyakSemidi-eilannen
Aghiyuk
Anowiki
Chowiet
Kateekuk
Kiliktagik
Sitkalidak
Spruce
Sundstrom
Trinity-eilannen
Sitkinak
Tugidak
Two-Headed
Ugak
Whale
Woody

Demografy
Op 'e Kodiakarsjipel wenje rûchwei 12.000 minsken. De befolkingstichtens bedraacht dêrmei 0,9 persoanen de km². It grutste plak op 'e eilannen is de stêd Kodiak, dy't goed 6.100 ynwenners hat, op it eilân Kodiak, dêr't likernôch 10.000 minsken wenje. De Kodiakarsjipel heart bestjoerlik ta it distrikt Kodiak Island Borough, dat 13.600 ynwenners hat; dêr hearre lykwols ek inkele gebieten op it fêstelân by. De oarspronklike bewenners fan 'e Kodiakarsjipel binne de Sûkpiak (Sugpiaq), in stamme fan it folk fan 'e Alûtiik (Alutiiq). Dy hearre ta it gruttere ferbân fan 'e Jûpik (Yup’ik), dat in folkekloft is dy't ûnder de Eskimo's falt.


Kategory:Eilân yn de Grutte Oseaan
Kategory:Eilân yn Alaska
Kategory:Gebiet bewenne troch Eskimo's
Kategory:Golf fan Alaska